CELEX: 32018D0747
Language: lv
Date: 2018-05-14 00:00:00
Title: Padomes Īstenošanas lēmums (ES) 2018/747 (2018. gada 14. maijs) par kontroles pasākumu piemērošanu jaunajai psihoaktīvajai vielai N-(1-amino-3,3-dimetil-1-oksobutān-2-il)-1-(cikloheksilmetil)-1H-indazol-3-karboksamīdam (ADB-CHMINACA)

22.5.2018   
            
            
               LV
            
            
               Eiropas Savienības Oficiālais Vēstnesis
            
            
               L 125/8
            
         PADOMES ĪSTENOŠANAS LĒMUMS (ES) 2018/747
   (2018. gada 14. maijs)
   par kontroles pasākumu piemērošanu jaunajai psihoaktīvajai vielai N-(1-amino-3,3-dimetil-1-oksobutān-2-il)-1-(cikloheksilmetil)-1H-indazol-3-karboksamīdam (ADB-CHMINACA)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Lēmumu 2005/387/TI (2005. gada 10. maijs) par informācijas apmaiņu, riska novērtējumu un kontroli attiecībā uz jaunām psihoaktīvām vielām (1) un jo īpaši tā 8. panta 3. punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta atzinumu (2),
   tā kā:
   
               (1)
            
            
               Saskaņā ar Lēmuma 2005/387/TI 6. pantu Eiropas Narkotiku un narkomānijas uzraudzības centra paplašinātās Zinātniskās komitejas īpašajā sanāksmē tika sagatavots riska novērtējuma ziņojums par jauno psihoaktīvo vielu N-(1-amino-3,3-dimetil-1-oksobutān-2-il)-1-(cikloheksilmetil)-1H-indazol-3-karboksamīdu (“ADB-CHMINACA”), un 2017. gada 14. novembrī tas tika iesniegts Komisijai un Padomei.
            
         
               (2)
            
            
               ADB-CHMINACA ir sintētisks kanabinoīds. Tā iedarbība ir līdzīga THC iedarbībai, kas ir galvenais marihuānas psihoaktīvās iedarbības izraisītājs, bet ADB-CHMINACA ir papildu toksiskums, kas apdraud dzīvību. ADB-CHMINACA spēcīgā iedarbība no vienas puses un tas, ka tam var būt augsts un dažāds saturs smēķēšanas maisījumos no otras puses, nozīmē to, ka tas rada lielu saindēšanās risku.
            
         
               (3)
            
            
               ADB-CHMINACA Savienībā ir bijis pieejams vismaz kopš 2014. gada augusta un ir konstatēts 17 dalībvalstīs. ADB-CHMINACA īpašību dēļ varētu būt, ka nav konstatēti visi gadījumi, jo ADB-CHMINACA netiek regulāri kontrolēts. ADB-CHMINACA tiek konfiscēts lielākoties pulvera veidā augu izcelsmes vai augu materiāla veidā, bet tas tika konfiscēts, gan mazākā mērā, arī citās fizikālās formās, piemēram, dzēšlapu veidā. Savienībā vairāk nekā 630 gadījumos veikta konfiskācija.
            
         
               (4)
            
            
               Trīs dalībvalstis ir ziņojušas par 13 nāves gadījumiem, kas saistīti ar ADB-CHMINACA. Vismaz deviņos gadījumos ADB-CHMINACA vai nu bija nāves cēlonis, vai varētu būt veicinājis nāves iestāšanos. Turklāt viena dalībvalsts ziņoja par trim neletāliem akūtas intoksikācijas gadījumiem, kas saistīti ar ADB-CHMINACA. ADB-CHMINACA īpašību dēļ varētu būt, ka nav konstatēti un nav reģistrēti visi neletālie intoksikācijas gadījumi un ADB-CHMINACA izraisīti nāves gadījumi.
            
         
               (5)
            
            
               Nav informācijas par to, ka ADB-CHMINACA ražošanā, izplatīšanā, nelikumīgā tirdzniecībā un piegādē Savienībā būtu iesaistīta organizētā noziedzība. Pieejamie dati liecina, ka ADB-CHMINACA ražo ķīmijas rūpniecības uzņēmumi Ķīnā.
            
         
               (6)
            
            
               ADB-CHMINACA mazos daudzumos un vairumā parasti tiek pārdots specializētos veikalos (“head shops”) kā tā sauktais legal high, kā smēķēšanas maisījumi vai pulvera veidā, kā arī internetā kā tā sauktais legālais marihuānas aizstājējs. Iespējams, ka to pārdod arī tieši nelegālajā narkotiku tirgū. Tā kā uz šādu produktu iepakojuma sastāvdaļas tiek norādītas reti, lietotāji pārsvarā nemaz nezina, ka viņi lieto ADB-CHMINACA vai pat vispār sintētiskos kanabinoīdus.
            
         
               (7)
            
            
               Ne Savienībā, ne, šķiet, citviet pasaulē ADB-CHMINACA nav atzīta lietojuma nedz medicīnā, nedz veterinārijā. Izņemot ADB-CHMINACA izmantošanu par analītisku references standartu un zinātniskos pētījumos, nav norāžu, ka to var izmantot citām vajadzībām.
            
         
               (8)
            
            
               Riska novērtējuma ziņojumā secināts, ka datu trūkuma dēļ saistībā ar ADB-CHMINACA rodas daudzi jautājumi par riskiem cilvēka veselībai, sabiedrības veselībai un sociālajiem riskiem un uz tiem varētu atbildēt turpmāki pētījumi. Tomēr pieejamie pierādījumi un informācija par vielas radīto risku veselībai un sociālo risku ir pietiekams pamats, lai visā Savienībā piemērotu ADB-CHMINACA kontroles pasākumus.
            
         
               (9)
            
            
               ADB-CHMINACA nav minēts ne Apvienoto Nāciju Organizācijas 1961. gada Vienotās konvencijas par narkotiskajām vielām, ne Apvienoto Nāciju Organizācijas 1971. gada Konvencijas par psihotropajām vielām kontrolējamo vielu sarakstā. Patlaban ADB-CHMINACA netiek vērtēts ANO sistēmā.
            
         
               (10)
            
            
               Trīspadsmit dalībvalstis ADB-CHMINACA piemēro kontroles pasākumus saskaņā ar valsts tiesību aktiem narkotiku kontroles jomā, un četras dalībvalstis ADB-CHMINACA kontrolē saskaņā ar citiem tiesību aktiem, tādējādi ADB-CHMINACA kontroles pasākumu piemērošana visā Savienībā ļautu izvairīties no šķēršļiem tiesībaizsardzības iestāžu un tiesu iestāžu pārrobežu sadarbībā un veicinātu aizsardzību pret riskiem, ko rada vielas pieejamība un lietošana.
            
         
               (11)
            
            
               Ar Lēmumu 2005/387/TI Padomei ir piešķirtas īstenošanas pilnvaras, lai tā Savienības līmenī ātri un pamatojoties uz speciālām zināšanām, reaģētu uz jaunu psihoaktīvu vielu parādīšanos, ko konstatējušas un par ko ziņojušas dalībvalstis, un lai visā Savienībā piemērotu šīm vielām kontroles pasākumus. Tā kā ir izpildīti šādu īstenošanas pilnvaru piemērošanai nepieciešamie nosacījumi un procedūra, būtu jāpieņem īstenošanas lēmums, lai ADB-CHMINACA piemērotu kontroles pasākumus visā Savienībā.
            
         
               (12)
            
            
               Lēmums 2005/387/TI ir saistošs Dānijai, un tādēļ tā piedalās šā lēmuma, ar ko īsteno Lēmumu 2005/387/TI, pieņemšanā un piemērošanā.
            
         
               (13)
            
            
               Lēmums 2005/387/TI ir saistošs Īrijai, un tādēļ tā piedalās šā lēmuma, ar ko īsteno Lēmumu 2005/387/TI, pieņemšanā un piemērošanā.
            
         
               (14)
            
            
               Lēmums 2005/387/TI nav saistošs Apvienotajai Karalistei, tādēļ tā nepiedalās šā lēmuma pieņemšanā un piemērošanā, un Apvienotajai Karalistei tas nav saistošs un nav jāpiemēro,
            
         IR PIEŅĒMUSI ŠO LĒMUMU.
   1. pants
   Jaunajai psihoaktīvajai vielai N-(1-amino-3,3-dimetil-1-oksobutān-2-il)-1-(cikloheksilmetil)-1H-indazol-3-karboksamīdam (ADB-CHMINACA) visā Savienībā piemēro kontroles pasākumus.
   2. pants
   Dalībvalstis līdz 2019. gada 23. maijam saskaņā ar valsts tiesību aktiem veic pasākumus, kas nepieciešami, lai ADB-CHMINACA piemērotu kontroles pasākumus un kriminālsodus, kā paredzēts to tiesību aktos, kas atbilst to saistībām, kuras izriet no ANO 1971. gada Konvencijas par psihotropajām vielām.
   3. pants
   Šis Lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī.
   Šo lēmumu piemēro saskaņā ar Līgumiem.
   
      Briselē, 2018. gada 14. maijā
      
         
            Padomes vārdā –
         
         
            priekšsēdētāja
         
         E. ZAHARIEVA
      
   
   
      (1)  OV L 127, 20.5.2005., 32. lpp.
   
   
      (2)  2018. gada 3. maija atzinums (Oficiālajā Vēstnesī vel nav publicēts).